DECRETO 160/2019, do 19 de decembro, polo que se modifica o Decreto 60/2019, do 23 de maio, polo que se modifica o Decreto 37/2006, do 2 de marzo, polo que se regula o nomeamento de persoal interino para o desempeño con carácter transitorio de prazas reservadas a funcionarios e a contratación temporal de persoal laboral da Xunta de Galicia.
Consellería de Facenda — III. Outras disposicións — 30/12/2019

O Decreto 37/2006, do 2 de marzo, polo que se regula o nomeamento de persoal interino para o desempeño con carácter transitorio de prazas reservadas a funcionarios e a contratación temporal de persoal laboral da Xunta de Galicia, foi modificado polo Decreto 60/2019, do 23 de maio, publicado no
Diario Oficial de Galicia
núm. 108, do 10 de xuño.
Entre as modificacións introducidas atópase a consistente na incorporación de medios electrónicos na xestión de listas, regulando un novo sistema de citación electrónica. Na disposición derradeira terceira do Decreto 60/2019, do 23 de maio, preveuse a súa entrada en vigor o día seguinte ao da súa publicación no
Diario Oficial de Galicia
. Non obstante, a nova redacción dos artigos 14 e 16 entraría en vigor o 1 de xaneiro de 2020 e a do artigo 5.1 o 1 de xuño de 2020.
A complexidade técnica da implantación do novo sistema de citación electrónica puxo de manifesto a necesidade de modificar a data de entrada en vigor da nova redacción dos artigos 14 e 16 do Decreto 37/2006, do 2 de marzo, dada polo Decreto 60/2019, do 23 de maio, co fin de asegurar que se produza cando estea garantida a viabilidade técnica do novo sistema.
O contido do presente decreto adecúase aos principios de necesidade, eficacia, proporcionalidade, seguridade xurídica, transparencia e eficiencia que establece o artigo 129 da Lei 39/2015, do 1 de outubro, do procedemento administrativo común e das administracións públicas. Así, en cumprimento dos principios de necesidade, de eficacia e de proporcionalidade, esta norma está xustificada pola necesidade de asegurar que a nova redacción dos artigos 14 e 16 do Decreto 37/2006, do 2 de marzo, entre en vigor cando estea garantida a viabilidade técnica do novo sistema de citación electrónica, sendo a regulación introducida a adecuada e imprescindible para iso. Cúmprese, así mesmo, o principio de seguridade xurídica, pois a nova regulación introdúcese a través dunha modificación do Decreto 60/2019, do 23 de maio, de xeito que o marco normativo resultante resulta estable, predicible, integrado, claro e de certidume. Por outra banda, en cumprimento do principio de transparencia, explicítanse os obxectivos da nova regulación e na tramitación da norma posibilitouse a participación da cidadanía a través da publicidade no Portal de Transparencia e Goberno Aberto da Xunta de Galicia. Por último, respéctase o principio de eficiencia, pois non se impoñen cargas innecesarias ou accesorias e permítese unha xestión racionalizada dos recursos públicos.
Na súa virtude, oída a Comisión de Persoal, por proposta do conselleiro de Facenda e de acordo co Consello Consultivo, logo de deliberación do Consello da Xunta de Galicia na súa reunión do día dezanove de decembro de dous mil dezanove,
Artigo único.
Modificación do Decreto 60/2019, do 23 de maio, polo que se modifica o Decreto 37/2006, do 2 de marzo, polo que se regula o nomeamento de persoal interino para o desempeño con carácter transitorio de prazas reservadas a funcionarios e a contratación temporal de persoal laboral da Xunta de Galicia
O parágrafo segundo da disposición derradeira terceira do Decreto 60/2019, do 23 de maio, polo que se modifica o Decreto 37/2006, do 2 de marzo, polo que se regula o nomeamento de persoal interino para o desempeño con carácter transitorio de prazas reservadas a funcionarios e a contratación temporal de persoal laboral da Xunta de Galicia, queda redactado como segue:
«Non obstante, na súa nova redacción, o artigo 5.1 entrará en vigor o 1 de xuño de 2020 e os artigos 14 e 16 entrarán en vigor na data que expresamente se determine por orde da persoa titular da consellería competente en materia de función pública, tan pronto quede garantida a viabilidade técnica do sistema de citacións electrónicas, mantendo ata entón a vixencia dos referidos artigos na súa redacción anterior. Esta orde deberá ser obxecto de publicación no
Diario Oficial de Galicia
».
Disposición derradeira única.
Entrada en vigor
O presente decreto entrará en vigor o mesmo día da súa publicación no
Diario Oficial de Galicia
.
Santiago de Compostela, dezanove de decembro de dous mil dezanove